– У Лондане я ўжо другі раз. Летась выступіў тут з дакладам для суайчыннікаў пра беларускія пераклады Бібліі ў ХХ стагоддзі. Яшчэ да прыезду я чуў пра бібліятэку і нават карыстаўся яе матэрыяламі, якія для мяне капіявалі іншыя карыстальнікі Скарынаўкі. А калі дабраўся да Лондана сам, то зразумеў, што тут ёсць больш, чым я нават чакаў знайсці. Напрыклад, я натрапіў на перапіску перакладчыка Бібліі Янкі Станкевіча з біскупам Чэславам Сіповічам, у якой яны абмяркоўвалі метадалогію біблійнага перакладу і беларускую біблійную лексіку. Сярод тых лістоў ёсць адзін, дзе Станкевіч, магчыма, упершыню, выкладае свае прынцыпы словаўтварэння. Яго мова арыгінальная, часам яе называюць метамовай. І вось у гэтым лісце можна ад самога аўтара даведацца пра метадалагічныя прынцыпы, якімі ён карыстаўся. Лісты чакаюць свайго даследчыка, яны будуць выдатным матэрыялам для цікавай навуковай працы таму, хто возьмецца іх прааналізаваць. Найперш, бадай, гэта праца для лінгвіста, а не біблеіста.